পারফরম্যান্স না করলে দলের দায়িত্ব থেকে যে অব্যাহতি দেওয়া হবে, শুক্রবার নেতাজি ইন্ডোরে দলের বর্ধিত কোর কমিটির বৈঠকে তা স্পষ্ট করে দিলেন মমতা বন্দ্যোপাধ্যায়। বিহার ও ঝাড়খণ্ডের দায়িত্ব নিয়ে অর্জুন সিং যে ফাঁকি দিয়েছেন, সেটা দলের বিধায়ককে স্মরণ করালেন তৃণমূল নেত্রী। 
        
মুকুল রায়ের প্রস্থানের পরই তৃণমূলে গুরুত্ব বাড়ে ভাটপাড়ার বিধায়ক অর্জুন সিংয়ের। কিন্তু নেতাজি ইন্ডোরে শুক্রবারের সভায় দৃশ্যতই অর্জুনকে নিয়ে নিজের অসন্তোষপ্রকাশ করে ফেললেন মমতা বন্দ্যোপাধ্যায়।     বিহার ও ঝাড়খণ্ডের দায়িত্ব দেওয়া হয়েছিল অর্জুন সিংকে। কিন্তু সেখানে তিনি সংগঠনকে দাঁড় করাতে পারেননি। কাজে ফাঁকি দিচ্ছেন বলে স্পষ্ট করে দেন মমতা বন্দ্যোপাধ্যায়। একইসঙ্গে কার্যত অর্জুনের ডানা ছেঁটে মমতা জানিয়ে দেন, বিহারের একাংশ দেখবেন শুভেন্দু অধিকারী। আরও বেশি ফাঁকি দিলে সেই দায়িত্বও যে নিয়ে নেবেন সেই বার্তাও দেন তৃণমূল নেত্রী।           
 
জানা গিয়েছে, বিহার ও ঝাড়খণ্ডের দায়িত্ব পাওয়ার পর বেশ কয়েকবার গিয়েছিলেন অর্জুন সিং। ঘনিষ্ঠমহলে বিধায়ক জানিয়েছিলেন, কয়েকটা আসনে প্রার্থীও দিতে পারবে তৃণমূল। কিন্তু বারাকপুর-ভাটপাড়া সামলাতে গিয়ে বিহার, ঝাড়খণ্ডে মনোনিবেশ করতে পারেননি তিনি। ২০১৯ সালে বিহার ও  ঝাড়খণ্ডে প্রতিদ্বন্দ্বিতা করার চিন্তাভাবনা করছেন মমতা। সে কারণে শুভেন্দু অধিকারীর উপরে ভরসা রাখলেন তিনি।  তৃণমূলের আর একটি অংশ মনে করছে, বারাকপুর ভাটপাড়া অঞ্চলে যেভাবে গোষ্ঠীকোন্দলের খবর উঠে আসছে, তাতে নম্বর কমেছে অর্জুন সিংয়ের। তৃণমূলের এক নেতা বলছেন, দলনেত্রীর কাছে নম্বর পেতে ভাবমূর্তি বদলাতে হবে ভাটপাড়ার বিধায়ককে।